
הכנסת העשרים
מושב שלישי
<פרוטוקול מס' 425>
מישיבת ועדת החוקה, חוק ומשפט
יום שלישי, י' בתמוז התשע"ז (04 ביולי 2017), שעה 15:00
<סדר היום:>
<תקנות הגנת הפרטיות (אגרות)(ביטול), התשע"ז–2017>
נכחו:

<חברי הוועדה:> 
ניסן סלומינסקי – היו"ר
<מוזמנים:> 
	עו"ד, מח' יעוץ וחקיקה, משרד המשפטים 
	–
	מיכל אברהם

	מנהלת מח' משפטית ברשות למשפט, טכנ' ומידע, משרד המשפטים 
	–
	גילי בסמן

	מנהל אבטחת מידע CISO, המוסד לביטוח לאומי 
	–
	בובי פנדריך


ייעוץ משפטי:
אלעזר שטרן

<מנהל/ת הוועדה:>
אסף פרידמן
<רישום פרלמנטרי:>
חבר המתרגמים
<תקנות הגנת הפרטיות (אגרות)(ביטול), התשע"ז–2017>
<היו"ר ניסן סלומינסקי:>
טוב, אנחנו פותחים את הדיון – תזכור שאנחנו צריכים לעשות מהפכים כל הזמן – תקנות הגנת הפרטיות (אגרות)(ביטול). וואו, ביטול זה קל. אם זה היה להוסיף אגרות אז לא היינו מספיקים, אבל ביטול זה – אבל בכל אופן רק נשמע על מה מדובר.

<גילי בסמן:>
גילי בסמן, היועצת המשפטית של הרשות למשפט וטכנולוגיה. במסגרת המדיניות הכללית של הפחתת רגולציה ונטל על עסקים וחברות, וכחלק משינוי אסטרטגי ברמו"ת, אז בעצם הוחלט על ביטול האגרות והסטת המשאבים לכיוונים יותר משמעותיים של אכיפה.

<היו"ר ניסן סלומינסקי:>
רק שנייה, אולי לא שמעתי. על מה הטילו כאן אגרות?

<גילי בסמן:>
כיום מוטלות אגרות על מאגרי מידע שרשומים בפנקס המאגרים שמנהל רשם מאגרי המידע במסגרת רמו"ת. מוטלת אגרת רישום על כל מאגר חדש, ויש אגרה תקופתית, זו בעצם אגרה שנתית שמשלם כל מאגר פעיל.

<היו"ר ניסן סלומינסקי:>
כמה זה האגרות בערך? שיהיה לי מושג על מה אנחנו מדברים.

<גילי בסמן:>
אה, מה סכום האגרה? כמה מאות שקלים.

<קריאה:>
168 שקלים.

<היו"ר ניסן סלומינסקי:>
זה פרופורציוני למה, לגודל המאגר?

<גילי בסמן:>
כן, זה מושפע מגודל המאגר, יש הנחה למלכ"רים. כמובן, מאגרים של המדינה פטורים מתשלום האגרה הזו.

<היו"ר ניסן סלומינסקי:>
והאגרות נועדו כדי לתחזק את המערכת שעובדת על זה או שזה נועד רק – למה נועדו האגרות בעיקרן?

<גילי בסמן:>
האגרות משמשות את משרד המשפטים, אבל אנחנו בעצם במצב שאנחנו רואים שהתפעול של זה זה איזשהו משהו שנולד עוד – עכשיו כבר יש מערכת, בזמנו זה עוד היה שוברים ששולמו דרך הדואר. אנחנו רואים שהתפעול וגם הקיום של זה, בעולם שבעצם מאגרי הרישום – הדרישה לאגרות התחילה בעולם של מאגרים מאוד מצומצמים, לבנק היה שרת אחד גדול. היום כשאנחנו באמת בכמות מאגרי מידע כמעט אין סופית אנחנו רואים שאין הצדקה לזה.

<היו"ר ניסן סלומינסקי:>
אין צורך.

<גילי בסמן:>
וזה גם הכיוון שהחקיקה הבין-לאומית הולכת אליו.

<היו"ר ניסן סלומינסקי:>
יש לך מה לומר להם?

<אלעזר שטרן:>
אם מבטלים אגרות?

<היו"ר ניסן סלומינסקי:>
זה מה שאני אומר, מישהו רוצה לדבר לזכות האגרות? 

טוב, אז אנחנו נעלה את זה להצבעה, אני גם תומך בביטול האגרות. אז תקנות הגנת הפרטיות (אגרות)(ביטול), מי בעד? ירים את ידו.

הצבעה

בעד – פה אחד
תקנות הגנת הפרטיות (אגרות)(ביטול) אושרו.

<היו"ר ניסן סלומינסקי:>
פה אחד אושר לבטל.

<גילי בסמן:>
תודה רבה.

<היו"ר ניסן סלומינסקי:>
ואני מתנצל קצת על הזמן שמשכנו, בגלל הישיבה הקודמת.

<גילי בסמן:>
היה שווה.

<היו"ר ניסן סלומינסקי:>
טוב, תודה.

<הישיבה ננעלה בשעה 15:03.>

